***Skupna izjava***

Zunanji ministri Italije, Hrvaške in Slovenije so se 19. decembra 2020 sestali v Trstu, da bi opredelili ukrepe in prednostna področja pri krepitvi tristranskega sodelovanja v Jadranskem morju. Potekala je plodna razprava o možnostih za krepitev sodelovanja na podlagi že vzpostavljenih mehanizmov in ob upoštevanju namere Italije in Hrvaške, da bosta v Jadranskem morju razglasili izključni ekonomski coni (IEC).

Kot polzaprto morje z gostim pomorskim prometom in občutljivim ekosistemom Jadran potrebuje celosten pristop za varovanje okolja, preprečevanje nesreč in zagotavljanje trajnostnega razvoja. Skupna vizija Slovenije, Italije in Hrvaške, ki ležijo ob njem, je Jadransko morje kot most med ljudmi v regiji ter vir bogastva in blaginje za vse. Ministri so se dogovorili, da se bo razprava o možnostih sodelovanja na ključnih področjih, tudi o gospodarskem razvoju, povezljivosti, modrem gospodarstvu in celoviti zaščiti Jadranskega morja, nadaljevala v tristranski obliki. Za to bodo tri države vzpostavile mehanizem za okrepljeno sodelovanje na politični in strokovni ravni.

Italija in Hrvaška sta predstavili informacije o pobudah za razglasitev izključnih ekonomskih con. Ponovno sta poudarili, da bosta coni razglašeni popolnoma v skladu z načeli mednarodnega prava, s Konvencijo Združenih narodov o pomorskem mednarodnem pravu in s pravom Evropske unije.

Vse tri države ostajajo zavezane krepitvi sodelovanja v pravem evropskem duhu, da bi zaščitile jadransko in širšo sredozemsko regijo, omogočile povezovanje ljudi na obalah skupnega morja in spodbujale preobrazbo skupnega prostora bivanja.

Ministri so se dogovorili, da bodo naslednje tristransko srečanje sklicali v prvem četrtletju 2021.